
Täyden kattauksen dekkari – nimiroolissa tv:stä ja romaaneistaan tuttu Jenni Kokander
NEITI MARPLE -JÄNNITYSNÄYTELMÄ ENSI-ILTAAN 3.10.

Neiti Marple ja tuijottava katse -jännitysnäytelmä saa ensi-iltansa Kouvolan Teatterin suurella näyttämöllä lauantaina 3.10. kello 18. Agatha Christien romaaniin pohjautuva mestariteos tarjoaa katsojille hyytävää jännitystä, yllättäviä käänteitä ja koskettavaa draamaa. Nimiroolissa vierailee Jenni Kokander ja ohjaajana Miika Muranen, joka myös itse näyttelee teoksessa. Molemmat nähdään tänä syksynä ensimmäistä kertaa Kouvolan Teatterissa.

"Olen innoissani, että pääsen luomaan juuri tämän draamajännärin. Tarina on koukuttava ja ennalta-arvaamaton, ja siinä käsitellään muistamista sekä muistojen voimaa dekkarin keinoin. Kun meidän todellinen maailmamme on tällä hetkellä varsin sekava ja pelottava, fiktiivisissä jännäreissä on se tyydyttävä piirre, että niiden lopuissa on aina ratkaisu. Tehtävänämme on saada katsoja koukutettua tarinan käänteisiin ja luomaan omat epäilyksensä tapahtuneesta rikoksesta. Visuaalisesti tullaan näkemään hienoja näyttämökuvia sekä upeita pukuja. Uskallan luvata, että tarjoilemme täyden kattauksen dekkarin!”, lupaa Muranen.

Näytelmän on dramatisoinut Rachel Wagstaff ja suomentanut Juho Gröndahl. Skenografina vierailee Minna Välimäki. Valosuunnittelusta vastaa Esa Kurri, äänisuunnittelusta Antti Helineva ja maskeeraussuunnittelusta Janika Rikkola. Kokanderin ja Murasen lisäksi rooleissa nähdään Annina Rubinstein, Jarno Hyökyvaara, Tiina Winter, Satu Taalikainen, Panu Poutanen, Johanna Heimonen, Markus Waara, Satu Lemola sekä vierailijana Jenni Rautiainen.

Koukuttava jännitysnäytelmä menettämisen pelosta ja kohtalon voimasta
Unelias 1960-luvun englantilaiskylä herää henkiin, kun Hollywood-tähti Marina Gregg ostaa paikkakunnalta kartanon ja alkaa kuvata alueella uutta elokuvaansa. Kyläläiset kohisevat innosta, sillä Marina järjestää kodissaan juhlat tutustuakseen heihin. Valitettavasti neiti Marple ei pääse osaksi tätä suurta seurapiiritapahtumaa, sillä hän on loukannut jalkansa ja joutuu pysyttelemään kotonaan nojatuolinsa vankina.

Yhtäkkiä kesken juhlien tapahtuu murha, kun yksi tilaisuuden vieraista juo näyttelijättärelle tarkoitetun, myrkytetyn cocktailin ja painajainen alkaa. Paikalle hälytetään neiti Marplen nuori ystävä, Scotland Yardin ylikomisario Dermot Craddock selvittämään rikosta eikä hurmaava eläkeläisrouva Marple malta olla osallistumatta tutkimuksiin. Miksi elokuvatähti halutaan tappaa? Ja ehtiikö murhaaja iskeä uudelleen ennen kuin hän paljastuu?

Pääroolissa vierailee rakastettu Jenni Kokander
Näyttelijä-kirjailija Jenni Kokander muistetaan lukuisten teatterirooliensa lisäksi muun muassa Putous-televisiosarjasta, Risto Räppääjä -elokuvista sekä kirjoittamistaan kirjoista. Hänen neljäs romaaninsa Liian hyvä isä (Tammi) ilmestyi keväällä 2026.

”Olin häkeltynyt, kun Miika pyysi minua Marplen rooliin, koska se tuntui niin hienolta ja pelottavalta. Näin ikonisen hahmon esittäminen on hurjan suuri kunnia. Olemme tehneet Miikan kanssa aikaisemminkin töitä ja se, että hän halusi minut Neiti Marplen rooliin, tuntuu valtavalta luottamuksen osoitukselta”, kertoo Kokander ja jatkaa:

”Neiti Marplella ja minulla on sama ominaisuus, joka toimii sekä vahvuutena että heikkoutena. Me molemmat käännämme katseen mieluusti itsestä toisiin. Peitämme omia pimeitä ja surullisia kohtiamme kaikin voimin, mutta olemme loputtoman kiinnostuneita toisten tragedioista. Me molemmat olemme myös aika lempeitä, mutta Jane on kyllä parempi näkemään ihmisten läpi. On ihanaa saada näytellä itseään paljon viisaampaa ihmistä. Tuntuu, että opin häneltä koko ajan lisää ihmisyydestä.”

